Lisa nr 6.1

Terviseameti üürilepingule nr Ü13094/17

PARENDUSTÖÖDE TEOSTAMISE KOKKULEPE NR 1

*Kuupäev vastavalt digitaalse allkirjastamise päevale*

**Terviseamet**, registrikood 70008799, asukoht Tartu mnt 85, 10115 Tallinn (edaspidi *üürnik*), mida esindab põhimääruse alusel peadirektor Merike Jürilo,

ja

**Riigi Kinnisvara AS**, registrikood 10788733, asukoht Lelle 24, 11318 Tallinn (edaspidi *üürileandja*), mida esindab põhikirja alusel juhatuse liige Kati Kusmin,

edaspidi eraldi ja ühiselt märgitud *pool* või *pooled*,

leppisid kokku alljärgnevas (edaspidi nimetatud *kokkulepe*):

1. **Eesmärk ja tähtaeg** 
   1. Pooled on kokku leppinud, et üürileandja korraldab vastavalt kokkuleppe lisale nr 1 erinevad ehitustööd (edaspidi ühiselt nimetatud e*hitustööd*). Ehitustööde täpsem sisu ja maht lepitakse poolte poolt kokku ehitustööde teostamiseks korraldatavates riigihangete hankedokumentides, arvestades seejuures ehitustööde teostamiseks vajalikke rahalisi vahendeid ning nende olemasolu.
   2. Kokkuleppega reguleeritakse pooltevaheline koostöö lähtuvalt kokkuleppe eesmärgist ning poolte kohustused ja õigused.
   3. Käesolev kokkulepe on üürilepingu lahutamatu osa.
   4. Üürileandja on kohustatud teostama ehitustööd ja andma üüripinna osa üürnikele üle hiljemalt **01.02.2018** tingimusel, et:
      1. ei esine kokkuleppe punkti 6.2 alapunktides kirjeldatud tähtaegu edasilükkavaid asjaolusid;
      2. puuduvad mis tahes muud üürileandjast mittesõltuvad takistused investeeringu teostamiseks.
2. **Üürileandja on kohustatud:**
   1. korraldama ja finantseerima ehitustööd kokku summas **35 503 (kolmkümmend viis tuhat viissada kolm) eurot** (summa ilma käibemaksuta, sisaldab üürileandja projektijuhtimise otsest kulu).
   2. ehitustööde teostamise korraldamisel kinni pidama kokku lepitud tähtaegadest ning korraldama ehitustööde ning nendega kaasnevate tegevuste teostamist efektiivselt ning üürniku jaoks parimal võimalikul viisil, saavutamaks kvaliteetne tulemus optimaalsete kulutustega ning arvestades hilisemate ekspluatatsiooni kuludega;
   3. koostama ehitustööde riigihangete hankedokumendid ning kooskõlastama hankedokumentide tehnilise kirjelduse üürnikuga enne hanketeate avaldamist või pakkumuse esitamise ettepaneku esitamist kvalifitseeritud taotlejatele. Üürnikul ei ole õigust hankedokumentide kooskõlastamisest ebamõistlikult keelduda;
   4. mitte tegema üürniku poolt kooskõlastatud lahendustes üürniku nõusolekuta olulisi muudatusi või täiendusi, mis on seotud turvalisuse ja üüripinna hilisema sihtotstarbekohase kasutamisega, kusjuures üürnikul ei ole õigust nõusoleku andmisest ebamõistlikult keelduda, sealhulgas ei ole õigust nõusoleku andmisest keelduda, kui mõni vastav muudatus osutub vajalikuks õigusaktides sätestatud nõuete või asjaomase haldusorgani poolt seatud tingimuste täitmiseks;
   5. vaatama 5 (viie) tööpäeva jooksul läbi ettepanekud ehitustööde muutmiseks (sh eelnevalt kokkulepitust erinevate või määratlemata materjalide kasutamiseks) ning ehitustööde teostamist rahaliselt, ajaliselt või muul viisil oluliselt mõjutavate ettepanekute puhul esitama üürnikule selliste ettepanekute kohta põhjendatud kaalutlused, koos täiendava raha- ja ajakulu või muude oluliste tagajärgede äranäitamisega;
   6. üürniku nõudmisel andma aru ehitustööde teostamise käigust ning võimaldama üürniku esindajatel igal ajal teostada kontrolli ehitustööde mahu ja kvaliteedi, samuti kasutatavate materjalide vastavuse üle kokkulepitud ehitustööde lahendustele ja kooskõlastatud hankedokumentidele;
   7. korraldama vähemalt 1 (üks) kord kalendrikuus, vajadusel sagedamini, sh üürniku esindaja nõudmisel, ehitustööde teostamisega seotud küsimustes nõupidamisi kaasates üürniku esindajad, omanikujärelevalve teostaja ning vajadusel ehitustööde töövõtja esindaja. Ehitustööde teostamisega seotud nõupidamistel osalemisega ei vastuta üürnik ehitustööde nõuetekohasuse eest. Üürnik vastutab siiski tema poolt üürileandjale antud juhiste eest, kui tegemist on tavapärase ehitustööde valdkonda kuuluva küsimusega, mille puhul on üürileandja juhtinud üürniku tähelepanu asjaolule, et vastava juhise täitmine on ebamõistlik, kahjulik vm, kuid vaatamata sellele üürnik nõuab sellise juhise täitmist;
   8. teatama esimesel võimalusel kirjalikku taasesitamist võimaldavas vormis üürniku esindajale ehitustööde valmimise lõpptähtaja muutumisest, tähtaja muutumise põhjustest ja sellega kaasnevatest riskidest;
   9. koostama ja säilitama ehitustöid puudutavad dokumendid (poolte vahel sõlmitud kokkulepped, aktid, koosolekute protokollid ja kooskõlastatud dokumendid) ja esitama need üürnikule tutvumiseks vastava nõude saamisest 5 (viie) tööpäeva jooksul.
3. **Üürileandjal on õigus:**
   1. saada üürnikult ehitustööde teostamiseks vajalikku informatsiooni ja lähteandmeid;
   2. kasutada kokkulepitust erinevaid materjale ja lahendusi juhul, kui need on kooskõlastatud lahendustega samaväärsed ning ei mõjuta turvalisust ning üüripinna hilisemat sihtotstarbekohast kasutamist. Samuti on üürileandjal õigus teha iseseisvalt muudatusi või täiendusi või kasutada kokkulepitust erinevaid materjale ja lahendusi, kui üürnik ei ole eelnimetatud muudatuse või täienduste tegemise kooskõlastamise taotlusele vastanud käesoleva kokkuleppe punktis 4.2 toodud tähtaja jooksul ning vastavad muudatused seisnevad kokkulepitust erinevate materjalide või lahenduste kasutamises, mis on samaväärsed kooskõlastatud lahendustega;
   3. peatada ehitustöödega seotud toimingud juhul, kui üürnik ei täida käesoleva kokkuleppe punkti 4 alapunktides nimetatud kohustusi ning nõuda ehitustööde peatamisega seoses tekkiva kahju hüvitamist.
4. **Üürnik on kohustatud:**
   1. esitama üürileandja nõudmisel ehitustööde teostamiseks vajalikud lähteandmed;
   2. vastama üürileandja kirjalikele järelepärimistele, taotlustele (sh taotlused dokumentide kooskõlastamiseks), kirjadele jm nõuetele hiljemalt 5 (viie) tööpäeva jooksul arvestades alljärgnevaid erisusi:
      1. riigihanke hankedokumentides tehnilise kirjelduse osade kohta hankemenetluses esitatud küsimustele koostatud selgituste kooskõlastamise tähtaeg on 1 (üks) tööpäev;
   3. esitama ehitustööde teostamisega seotud pretensioonid viivitamatult vastava asjaolu teadasaamisest, kuid mitte hiljem kui järgmisel tööde teostamisega seotud nõupidamisel, mis protokollitakse poolte poolt. Juhul kui üürnik ei esita eeltoodud tähtajal pretensioone puuduste osas, mida on võimalik tuvastada ilma vastaval ala eriteadmisi omava isiku abi kasutamata, puudub üürnikul õigus hilisemalt esitada pretensioone antud puuduste osas, sh ehitustööde edasise toimumise ning ehitustööde vastuvõtmise etapis.
5. **Üürnikul on õigus:**
   1. esitada ehitustööde teostamise ajal täpsustavaid ettepanekuid kokkulepitust erinevate materjalide või lahenduste kasutamiseks eelkõige turvalisust ning üüripinna hilisemat sihtotstarbekohast kasutamist puudutavas osas tingimusel, et kokkulepitust erinevad materjalid või lahendused on samaväärsed kooskõlastatud lahendustega. Kui üürnik soovib muudatusi, mis on tulenevalt ehitustööde järgust realiseeritavad ja mille realiseerimisega kaasneva ajakulu on üürnik kirjalikult aktsepteerinud ning mis jäävad kokkuleppe punktis 2.1 nimetatud investeeringu summa piiresse, sõlmivad pooled kirjaliku kokkuleppe, millega muudetakse tööde teostamise tähtaega ning kirjeldatakse teostatavad muudatused. Juhul, kui eelnimetatud kokkulepet ei sõlmita (sh tulenevalt investeeringusumma suurenemise tõttu Vabariigi Valitsuse poolt seatavatest piirangutest), ei ole üürileandjal kohustust kirjeldatud muudatusi teostada;
   2. kontrollida ehitustööde teostamise käiku ning tööde mahu ja kvaliteedi vastavust kokkulepitud nõuetele ning puuduste avastamisel nõuda nende kõrvaldamist;
   3. osaleda oma esindaja kaudu ehitustöödega seotud nõupidamistel;
   4. nõuda üürileandjalt ehitustöödega seotud pooltevaheliste töörühmade ja koosolekute kokkukutsumist;
   5. nõuda kokkuleppega reguleeritud dokumentidele vastamise tähtaja pikendamist, kui selleks on mõjuvad põhjused. Mõjuva põhjuse esinemise korral, mis tingib vastamise tähtaja pikendamist, peab üürnik sellest üürileandjat teavitama kirjalikku taasesitamist võimaldavas vormis avaldusele vastamise tähtaja jooksul. Üürniku teates tuleb näidata uus vastamise tähtaeg või tähtpäev. Sellisel juhul kohaldatakse vajadusel tähtaegade osas kokkuleppe punktis 6.2.2 sätestatut;
   6. nõuda ehitustöödega seotud toimingute peatamist või lõpetamist juhul, kui üürileandja ei täida käesoleva kokkuleppe punktis 2 nimetatud kohustusi. Juhul kui üürileandja tehtud toimingud ei lähtu üürniku poolt kooskõlastatust või ehitustööde hanke hankedokumentide tehnilisest kirjeldusest või kokkuleppe punktis 4.2 toodud kooskõlastustest (v.a kokkuleppe punktis 3.2 toodud juhul), on üürnikul põhjendatud vajadusel õigus nõuda eelnimetatuga vastuolus olevate ehitustööde ümbertegemist üürileandja kulul.
6. **Tähtaegade pikenemine**
   1. Üürileandja kohustub teostama ehitustööd ning andma üüripinna osa üürnikele üle kokkuleppe punktis 1.4 nimetatud tähtajaks ning kokkuleppes sätestatud tingimustel.
   2. Kokkuleppe punktis 1.4 nimetatud tähtaeg pikeneb ja üürileandja suhtes ei kohaldata üürilepingust, käesolevast kokkuleppest ega õigusaktidest tulenevaid õiguskaitsevahendeid seoses üüripinna üleandmise tähtaja edasilükkumisega juhul, kui ehitustööd on ajutiselt takistatud ja/või viibivad eelkõige järgmistel põhjustel:
      1. ehitustööd viibivad või on takistatud üürileandjast mittesõltuvatel põhjustel (sealhulgas kõrvaldatava takistuse tõttu õigusaktiga nõutava loa, kooskõlastuse või muu nõusoleku saamisel) – tähtaeg lükkub edasi selle takistava põhjuse kõrvaldamisest tingitud ehitustööde kestuse pikenemise aja võrra;
      2. üürnik viivitab kokkuleppes sätestatud kohustuste täitmisega või on vastavalt kokkuleppe punkti 5.5 kohaselt pikendanud avaldusele vastamise tähtaega ja üürileandjal ei ole seetõttu võimalik täita kokkuleppega endale võetud kohustusi tähtaegselt – tähtaeg lükkub edasi üürniku kohustuse täitmisega viivitamise või pikendamise aja võrra;
      3. ehitustööde teostamine ei ole kavandatud mahus või viisil võimalik üürileandjast mittesõltuval põhjusel (sh ehitusloa tingimuste või muude õigus­aktiga või selle alusel kehtestatud nõuete, tingimuste või piirangute muutumise tõttu). Sellisel juhul on üürileandjal õigus muuta kooskõlastatult üürnikuga varasemalt kokku lepitud lahendusi (üürnik ei või see­juures kooskõlastamisega põhjendamatult viivitada või sellest põhjendamatult keelduda) – tähtaeg lükkub edasi selle takistava põhjuse kõrvaldamisest tingitud ehitustööde kestuse pikenemise aja võrra;
      4. riigihanke hankemenetluses esitatakse vaidlustus või kaebus, kuigi üürileandja on riigi­hanke hankemenetluse korraldamisel omapoolsed kohustused nõuetekohaselt täitnud ja esitatud vaidlustus ja/või kaebus jäetakse rahuldamata või vaidlustuse esitaja loobub vaidlustusest või kaebusest – tähtaeg lükkub edasi vaidlustuse või kaebuse tõttu hankemenetluse pikenemise aja võrra;
      5. riigihanke hankemenetluses vastavaks tunnistatud pakkumuse esitanud isikud keelduvad hankelepingu sõlmimisest või kui hankelepingu sõlmimine ühegi pakkujaga ei ole osutunud võimalikuks pakkumuste jõusoleku tähtaja kestel üürileandjast mitteolenevatel põhjustel, samuti juhul, kui hankemenetluses ei esitata ühtegi pakkumust või ühtegi riigihangete seaduse §-ides 38-42 sätestatud tingimustele vastavat pakkumust või kui kõik esitatud pakkumused tuleb tagasi lükata põhjendamatult madala maksumuse või liiga kõrge hinna tõttu – tähtaeg lükkub edasi uue riigihanke ettevalmistamise ning hankemenetluse läbiviimise aja võrra, mis ei või olla pikem kui esmase hanke ettevalmistamiseks ja läbiviimiseks kulunud aeg;
      6. riigihanke hankemenetluses esitatakse vaidlustus või kaebus, kuigi üürileandja on riigihanke hankemenetluse korraldamisel omapoolsed kohustused nõuetekohaselt täitnud ja esitatud vaidlustus ja/või kaebus rahuldatakse põhjusel, mis on tingitud riigihangete seaduse sätete mittevastavusest Euroopa Liidu direktiividele ja/või Eesti Vabariigi põhiseadusele – tähtaeg lükkub edasi vaidlustuse või kaebuse tõttu hankemenetluse pikenemise aja võrra ja uue riigihanke ettevalmistamise ning hankemenetluse läbiviimise aja võrra, mis ei või olla pikem kui esmase hanke ettevalmistamiseks ja läbiviimiseks kulunud aeg;
      7. kuigi üürileandja on omapoolsed kohustused nõuetekohaselt täitnud, esitatakse riigihanke hankemenetluses vaidlustus või kaebus, kuid vaidlustuse või kaebuse menetlemise ajal tunnistab üürileandja üürniku kirjalikku taasesitamist võimaldavas vormis antud nõusolekul (üürnik ei või seejuures nõusoleku andmisest põhjendamatult keelduda) hankemenetluse kehtetuks ilma vaidlustuskomisjoni või kohtu otsust ära ootamata, eesmärgiga vältida vaidlustusest või kaebusest või selle tagajärgedest tulenevaid kahjulikke tagajärgi üürileandjale ja/või üürnikule (sealhulgas eesmärgiga vältida kokkuleppega kokku lepitud tähtaegade liigset edasilükkumist) – tähtaeg lükkub edasi vaidlustuse või kaebuse tõttu hankemenetluse pikenemise aja võrra ning uue riigihanke ettevalmistamise ning hankemenetluse läbiviimise aja võrra, mis ei või olla pikem kui esmase hanke ettevalmistamiseks ja läbiviimiseks kulunud aeg;
      8. ehitustööde teostamiseks väljastatud või väljastatavad ehitusload vaidlustatakse, kuid see ei ole tingitud üürileandja tegevusest või tegevusetusest – tähtaeg lükkub edasi vaidlustuse tõttu edasi lükkunud aja võrra;
      9. üürnik soovib ehitustööde aluseks oleva lahenduse, lähteandmete või käesoleva kokkuleppe aluseks olevate põhimõtete muutmist – pooled määravad vajadusel lisatöödele täiendava tähtaja.
   3. Kokkuleppe punktis 6.2 sätestatu ei piira üürniku õigust nõuda üürilepingus sätestatud muu leppetrahvi maksmist ja kahju hüvitamist ning kasutada muid seadusest tulenevaid õiguskaitsevahendeid.
   4. Üürileandja teavitab üürnikke viivitamatult kirjalikku taasesitamist võimaldavas vormis, kui:
      1. esineb kokkuleppe punktides 6.2.1 – 6.2.8 nimetatud mis tahes asjaolu ja seetõttu pikeneb kokkuleppes sätestatud tähtaeg (sellisel juhul on üürileandja kohustatud teates esitama tähtaja pikenemise põhjused koos seda tõendavate dokumentidega (olemasolul) ning näitama ajavahemiku, mille võrra kokkuleppes sätestatud tähtaeg pikeneb) või
      2. esineb kokkuleppe punktis 6.2.9 nimetatud asjaolu ja seetõttu on vajalik kokkuleppes sätestatud tähtaja pikendamiseks täiendava kokkuleppe sõlmimine.
7. **Kapitali komponendi arvutamise alused ja kulu hüvitamine**
   1. Üüris sisalduv kapitalikomponent arvutatakse Vabariigi Valitsuse 26.01.2017 määruse nr 16 „Hoonestatud kinnisvara kasutuslepingute tingimused ja kasutustasu kujunemise alused“ lisa 2 (edaspidi lühendatult *määruse lisa 2*) punktis 1 toodud valemi alusel, arvestades kapitalikomponendi makse kuude arvuks **120 (sada kakskümmend) kuud alates 01.02.2018**.
   2. Kapitali tulumäärana arvestatakse üürileandja üldkoosoleku otsusega kinnitatud perioodilist tulumäära määruse lisa 2 punktis 2 sätestatu alusel, mis kokkuleppe allkirjastamise hetkel on 4,3%.
   3. Kapitali algväärtus arvutatakse lähtudes järgmistest üürileandja kuludest:
      1. üürileandja poolt üüripinna osa ehitustöödeks jm tehtavatest kulutustest ning kuludest, mis on üürileandja poolt tehtud enne kokkuleppe sõlmimist ja mida ei ole üürileandjale varem hüvitatud;
      2. eelnimetatud tegevuste teostamisega kaasnevate teenuste (omanikujärelevalve, uuringud, ekspertiisid, load jms) tellimiseks tehtavatest kuludest;
      3. õigusaktidest tulenevatest maksudest ja maksete kohustustest, mittetagastatavatest maksudest maksukohustuse tekkimise hetkel kogu kapitalikomponendi makseperioodi jooksul, lõivudest, õigusaktidest tulenevatest muudest kohustustest jm;
      4. üürileandja finantseeritavast üüripinna osa rajamisaegsest omakapitali ja võõrkapitali intressikulust, mida arvestatakse kasutustasusse liitintressi meetodil;
      5. muudest üürileandja oma- ja võõrkapitali kaasamisega kaasnevatest kuludest (sh lepingukulud, maksud jms);
      6. üürileandja projektijuhtimise kulust, mille suuruseks on 7% (seitse protsenti) kokkuleppe punktides 7.3.1 kuni 7.3.5 kirjeldatud kuludest.
   4. Kapitali lõppväärtuseks on 0 (null) eurot.
   5. **Juhul kui üürileping lõpeb üürnikust tuleneva asjaolu tõttu ennetähtaegselt** ning üürnik ja üürileandja ei ole kokku leppinud teisiti, siis on üürileandjal õigus nõuda üürnikult **leppetrahvi** summas, mis saadakse lepingu ülesütlemise ajal kehtiva ühe kalendrikuu üüri ja kapitalikomponendi korrutamisel kuuega. Kapitalikomponendi põhiosa jääk tuleb hüvitada täielikult spetsiaalselt üürniku erinõudmistele vastavate investeeringute osas juhul kui sellised on teostatud.
      1. Üüripinnale pole lepingu sõlmimisel tehtud spetsiaalselt üürniku erinõudmistele vastavaid investeeringuid.
8. **Poolte esindajad ja töörühmade töökorraldus**
   1. Pooled nimetavad oma volitatud esindajad ehitustöödega seotud kohustuste täitmiseks:
      1. üürileandja esindaja on remonttööde projektijuht Marek Moldau, telefon 5568 5453, e-post: marek.moldau@rkas.ee;
      2. Terviseameti esindaja on Anu Kaljuste, telefon 53292881, e-post: [anu.kaljuste@terviseamet.ee](mailto:anu.kaljuste@terviseamet.ee).
   2. Poole esindaja volituste ja kohustuste hulka kuulub muuhulgas:
      1. ehitustööde töörühma ning hankekomisjonide koosolekutel osalemine ja lahenduste kooskõlastamine ja/või lahenduste muutmiseks põhjendatud ettepanekute tegemine;
      2. kokkuleppe täitmisel teisele poolele vajaliku informatsiooni kogumine ja esitamine.
   3. Poolel on õigus muuta kokkuleppe punktis 8.1 nimetatud esindajat teavitades sellest teisi pooli viivitamatult kirjalikku taasesitamist võimaldavas vormis.
   4. Üürileandja on kohustatud koostama käesoleva kokkuleppe täitmisega seotud poolte osalusel toimunud nõupidamiste protokollid ja edastama need üürnikule hiljemalt 5 (viie) tööpäeva jooksul vastava nõupidamise toimumisest. Üürnik on kohustatud edastama üürileandjale allkirjastatud protokolli, allkirjastatud protokolli koos põhjendatud kirjaliku eriarvamusega või protokolli parandusettepanekud 3 (kolme) tööpäeva jooksul arvates protokolli kättesaamisest. Juhul, kui üürnik ei ole edastanud allkirjastatud protokolli või protokolli parandusettepanekuid käesolevas punktis nimetatud tähtaja jooksul, loetakse, et ta nõustub protokollis sätestatuga ilma märkusteta.
9. **Vääramatu jõud**
   1. Käesolevast kokkuleppest tulenevate kohustuste rikkumine on vabandatav, kui pool rikkus kohustust vääramatu jõu tõttu. Vääramatu jõud on asjaolu, mida pool ei saanud mõjutada ja mõistlikkuse põhimõttest lähtudes ei saanud temalt oodata, et ta kokkuleppe  sõlmimise ajal selle asjaoluga arvestaks või seda väldiks või takistava asjaolu või selle tagajärje välistaks.
   2. Pool, kelle tegevus kokkuleppest tulenevate kohustuste täitmisel on takistatud vääramatu jõu asjaolude tõttu, on kohustatud sellest koheselt, esimesel võimalusel kirjalikult, teatama teisele poolele.
   3. Kui vääramatu jõu asjaolud kestavad üle 60 (kuuekümne) päeva, lepivad pooled kokku kokkuleppe edasise täitmise võimaluste osas. Sellisel juhul ei ole kummalgi poolel õigust nõuda teiselt poolelt käesoleva kokkuleppe mittetäitmise või mittekohase täitmisega tekitatud kahju hüvitamist.
10. **Muud tingimused**
    1. Poolel on õigus nõuda teiselt poolelt kokkuleppe rikkumisega seotud kahju hüvitamist.
    2. Kokkuleppele kohaldatakse üürilepingus sätestatud konfidentsiaalsusnõudeid.
    3. Kokkulepe lõpeb ehitustööde järgselt üüripinna osa üleandmise-vastuvõtmise akti kõigi poolte poolt allkirjastamisega (v.a tingimuste osas, mis kokkuleppest või tingimuse olemusest tulenevalt kuuluvad täitmisele pärast kokkuleppe lõppemist, sh käesolevast kokkuleppest tulenevad makse­kohustused p 7) või kokkuleppega reguleeritud õigussuhete muul alusel lõppemisega.
    4. Poolte esindajad kinnitavad, et käesoleva kokkuleppe allkirjastamisega ei ole nad rikkunud ühtegi enda suhtes kehtiva põhikirja, põhimääruse, seaduse ega muu õigusaktiga kehtestatud kohustust.
    5. Poolte esindajad kinnitavad, et nende volitused käesoleva kokkuleppe sõlmimiseks on kehtivad ning neil on kõik õigused ja kooskõlastused kokkuleppe sõlmimiseks esindatava nimel.

**Kokkuleppe lisad:**

**Lisa nr 1** – Ehitustööde loetelu

**Lisa nr 2** – Kapitalikomponendi annuiteetmaksegraafik

**Üürileandja Üürnik**

*/allkirjastatud digitaalselt/ /allkirjastatud digitaalselt/*

Kati Kusmin Merike Jürilo

juhatuse liige peadirektor

Riigi Kinnisvara AS Terviseamet